Sagen er blot den for Nørby lidt pinlige, at ”ejerkonstellationen” ikke har haft et samlet synspunkt, og formentlig stadig ikke har det. Så både med det gamle og det nye synspunkt viser Nørby, at han deltager som aktør i ejernes spil mod hinanden.

Derfor er det også velbegrundet, at hans rating falder – selv om den meget lille kreds af småaktionærer (de ejer kun sammenlagt 3,1 procent af aktierne) nok også er godt tilfredse med ATP’s mellemkomst, når staten nu engang har valgt at bruge den guldaktie, som muligheden for indgribende regulering til egen fordel reelt udgør. Aktien tog et pænt hop opad ved meddelelsen om handlen, som formentligt vil udløse indløsningspligt af de små aktionærer.

Macquarie har som nævnt sandsynligvis kontrol over Københavns Lufthavne, men den entydige viden om dette fortaber sig i uoplyste ejerandele i det i Luxembourg indregistrerede selskab Tivoli Holdings S.àr.l., der er fire led oppe i holdingstrukturen. Men i hvert fald oplyser ATP til Økonomisk Ugebrev, at man ikke får bestemmende indflydelse i Københavns Lufthavne.

ATP vil i øvrigt ikke ud med, om man har aftalt strategi med den statslige medaktionær, inden man indgik købsaftalen med Macquarie. ”Vi oplyser ikke om vores due diligence-processer på vores investeringer,” hedder det i en mail fra ATP’s pressefunktion.

Sten Thorup Kristensen